钦定古今图书集成/理学汇编/字学典/第078卷 > 王氏法书苑 > 《仲尼书》前人
## 钦定古今图书集成/理学汇编/字学典/第078卷 > 王氏法书苑 > 《仲尼书》前人

“鲁司寇仲尼书”者，《吴季子墓铭》也。铭在季子墓上，其
字皆径尺馀。唐张从《绅记》云：“旧本堙灭。开元中，元宗
命殷仲容摹拓其书以传。至大历中，萧定又刻于石。
此小字者，盖后人依效为之者也。”欧阳文忠公谓孔
子平生未尝过吴。以《史记世家》考之，其历聘诸侯，南
不逾楚，推其岁月踪迹，未尝过吴，不得亲铭季子之
墓，又其字特大，非古简牍所容。然则《季子墓铭》，其真
者犹疑非仲尼书，又况依仿为之者欤？